**רון פונדק** (14 במאי 1955 - 11 באפריל 2014) היה ממתכנני הסכמי אוסלו, כיהן כמנכ"ל מרכז פרס לשלום משנת 2001 עד 2012.

ביוגרפיה
--------

פונדק היה בנו של העיתונאי הישראלי-דני נחום פונדק ושל סוזי פונדק; אחיו, אורי פונדק, נהרג במלחמת יום הכיפורים. פונדק התגייס לצה"ל בשנת 1973, מיד לאחר מלחמת יום הכיפורים, שובץ בחיל המודיעין ולאחר קורס קצינים שירת כקצין מודיעין. בהמשך אף עבד בקהילת המודיעין הישראלית בתפקידים שונים. בשנת 1991–1992 הועסק כעיתונאי בעיתון "הארץ".

הוא השלים עבודת דוקטורט בבית הספר ללימודי המזרח ואפריקה (SOAS) באוניברסיטת לונדון, והתמחה בהיסטוריה הפוליטית-מדינית של המזרח התיכון. בשנת 1994 פרסם באנגליה את הספר "The Struggle for Sovereignty", העוסק בהיסטוריה הירדנית בין השנים 1946–1951. מאז, כתב פונדק מאמרים לעיתונות הישראלית והבינלאומית בנושאי תהליך השלום הערבי-ישראלי.

לאחר פרישתו ממרכז פרס לשלום התמנה ליו"ר פורום ארגוני השלום הישראלי.

נפטר ב-11 באפריל 2014, ממחלת הסרטן.

מעורבות ביוזמות שלום
--------------------

מראשית שנות ה-90 נטל פונדק חלק משמעותי בניסיונות לקידום פתרון לסכסוך הישראלי-פלסטיני. בתוך כך, היה מעורב בראשית שנות התשעים ביצירתו של ערוץ השיחות החשאי עם אש"ף באוסלו, בידיעתו של שר החוץ דאז, שמעון פרס. בשלב שני, היה פונדק חבר בצוות הישראלי המצומצם שנשא ונתן עם אש"ף על ניסוח הסכם הצהרת העקרונות אשר נחתם בוושינגטון ב-13 בספטמבר 1993.

בשנים שלאחר הסכם אוסלו היה פונדק מעורב במספר יוזמות שלום, קבוצות מחקר, ועדות היגוי וקבוצות עבודה אשר מטרתן הייתה לקדם שלום ישראלי-ערבי, תוך השפעה ישירה ועקיפה על מדיניות ממשלתית.[דרוש מקור] בשנים 1994 – 2000 היה פונדק בין הדמויות המרכזיות שהובילו ערוצי דיאלוג שונים עם הפלסטינים, שכונו: Track Two, בהם נדונו במשותף נושאים מקצועיים ומדיניים שהיו קשורים להצעה להסדר קבע של שלום בין ישראל למדינה פלסטינית, בהם הבנות ביילין-אבו מאזן. תוצרי שיחות אלו באו לידי ביטוי בועידת קמפ דייוויד שהתקיימה בשנת 2000, ובועידת טאבה. פונדק נמנה גם עם מנסחי יוזמת ז'נבה ב-2003.

```
ב-2004 שלח פונדק מכתב למרואן ברגותי, שנידון לחמישה מאסרי עולם על מעורבותו ברצח יהודים, בו טען כי מאסרו של ברגותי, אותו כינה "שותף אמיתי לשלום", הוא "טעות איומה ומרה".
```

פונדק סבר בשנת 2009 כי הסכם אוסלו הוא הסכם היסטורי אשר הניח את היסודות להמשך המשא ומתן בין ישראל והפלסטינים וקבע את העקרונות המרכזיים להסכם שלום עתידי. בשנת 2013 הודה פונדק כי הסכם אוסלו נכשל, אך טען שהעקרונות שהובילו להסכם אוסלו הם הדרך היחידה לשלום.

תפקידים ציבוריים
----------------

פונדק שימש כחבר ועדת ההיגוי של קבוצת Aix וחבר ועדת ההיגוי של יוזמת ז'נבה. כמו כן, כיהן כיו"ר המשותף של פורום ארגוני השלום הפלסטיני-ישראלי. טרם הצטרפותו למרכז פרס לשלום שימש מנהל שותף של הקרן לשיתוף פעולה כלכלי (ECF), ארגון ישראלי המקדם נושאים שונים, מדיניים וכלכליים, הקשורים לתהליך השלום.

בנוסף, שימש כחבר האספה הכללית של בית הספר סם שפיגל לקולנוע ולטלוויזיה, חבר בוועד המנהל ובוועדת תערוכות ורכישות במוזיאון תל אביב לאומנות, וחבר בוועד המנהל ובוועד האקדמי של המכון לדיפלומטיה ושיתוף פעולה אזורי באוניברסיטת תל אביב.

ספריו
-----

* "**ערוץ חשאי: אוסלו - הסיפור המלא**", ידיעות ספרים, 2013.
* "**ציר סקרנות, צומת ודאות**", כנרת-זב"ם-דביר, 2013.

קישורים חיצוניים
----------------

ויקישיתוף מדיה וקבצים בנושא **רון פונדק** בוויקישיתוף
* עומר כרמון, הפת"ח נאבק לחופש; אירופה היא 'הלב' - אמריקה היא 'השכל', באתר News1 מחלקה ראשונה, 4 בנובמבר 2003
* ריאיון עם ד"ר רון פונדק
* טל בשן, המסע: מה גילה אדריכל הסכמי אוסלו על אחיו שנהרג ב-1973?, סופהשבוע, ‏ 19 בנובמבר 2013.
* ריאיון עם ד"ר רון פונדק וחגי סגל
* רון פונדק (1955-2014), דף שער בספרייה הלאומית

**עם מותו**:

* אמיר תיבון‏, פרס ספד לרון פונדק: "לוחם שלום ששחה נגד הזרם", באתר וואלה!‏, 11 באפריל 2014
* אטילה שומפלבי ונועם (דבול) דביר, אדריכל הסכם אוסלו רון פונדק נפטר בגיל 59, באתר ynet, 11 באפריל 2014
* טריה לארסן, רון פונדק - אביר של שלום בשריון לבן, באתר הארץ, 11 באפריל 2014
* ג'אסט ויז'ן, רון פונדק, מיוזמי הסכם אוסלו, נפטר הבוקר, באתר "שיחה מקומית", 11 באפריל 2014
* אתר למנויים בלבד עופר אדרת, נפרד לשלום || האיש שסירב להיכנע לסכסוך, באתר הארץ, 13 באפריל 2014
* דני רובינשטיין, השלום המעשי של פונדק, באתר כלכליסט, 13 באפריל 2014
* אתר למנויים בלבד אפרים לביא, רון פונדק - לפיד שלום, באתר הארץ, 13 באפריל 2014
* אתר למנויים בלבד גדעון לוי, שלום לך, "פושע אוסלו", באתר הארץ, 13 באפריל 2014
* יעל פז-מלמד, מותו של לוחם שלום, מותו של חלום, מעריב, ‏ 13 באפריל 2014.

**מכּתביו**:

* אתר למנויים בלבד אבו מאזן יחתום על עסקה הוגנת, באתר הארץ, 13 בפברואר 2014
* אתר למנויים בלבד דברים שקרו בנובמבר, באתר הארץ, 27 בנובמבר 2013
* אתר למנויים בלבד על ערבים ושערים, באתר הארץ, 23 בנובמבר 2013
* אתר למנויים בלבד 20 שנה להסכמי אוסלו || רון פונדק מביט לאחור, ומסתכל גם קדימה, באתר הארץ, 11 בספטמבר 2013
* זהירות, אסון בפתח, באתר הארץ, 27 בנובמבר 2012
* אזור ביבי סי, באתר הארץ, 30 ביולי 2012

**על כתביו**:

* אתר למנויים בלבד צביה גרינפילד, מה חושב רון פונדק על הניסוי המדיני של אוסלו, באתר הארץ, 29 בספטמבר 2013

הערות שוליים
------------

1. ↑  יוסי מלמן, סיפורו של הרברט פונדק, העיתונאי הדני ששימש כסוכן מוסד, באתר הארץ, 4 במרץ 2010
2. ↑  רון פונדק, "**ציר סקרנות, צומת ודאות**", כנרת-זב"ם-דביר, 2013, עמוד 53.
3. ↑  רון פונדק, "**ציר סקרנות, צומת ודאות**", כנרת-זב"ם-דביר, 2013, עמוד 205.
4. ↑  אטילה שומפלבי, אדריכל הסכם אוסלו רון פונדק נפטר בגיל 59, באתר ynet, 11 באפריל 2014
5. ↑  אילאיל שחר, "ברגותי, אתה השותף לשלום", באתר nrg‏, 24 באוגוסט 2004
6. ↑  רון פונדק, מורשת אוסלו, שירות החדשות "קומון גראונד-מזרח תיכון", 9 בנובמבר 2009
7. ↑  אתר למנויים בלבד 20 שנה להסכמי אוסלו || רון פונדק מביט לאחור, ומסתכל גם קדימה, באתר הארץ, 11 בספטמבר 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007477334005171
* BnF: cb14620028j (data)
* GND: 1046284460
* ISNI: 0000 0000 7144 4304
* LCCN: no2002040221
* SNAC: w6s203nd
* VIAF: 76569325
* WorldCat: lccn-no2002040221

 |